标题：龙沈
词语解释
词目：龙沈
拼音：lóng shěn 
《易·乾》：“潜龙勿用，阳气潜藏。”后因以“龙沉”谓阳气潜藏。 唐 韩愈 孟郊 《纳凉联句》：“龙沉剧煮鳞，牛喘甚焚角。”按，此谓阳气将藏而阴气来临。
诗词原文
纳凉联句① 递啸取遥风②，微微近秋朔（郊）③。金柔气尚低④，火老候愈浊（愈）⑤。熙熙炎光流⑥，竦竦高云擢（郊）⑦。闪红惊蚴虬⑧，凝赤耸山岳（愈）⑨。目林恐焚烧⑩，耳井忆瀺灂11。仰惧失交泰12，非时结冰雹13。化邓渴且多14，奔河诚已悫15。暍道者谁子16？叩商者何乐17？洗矣得滂沱18，感然鸣鸑鷟19。嘉愿苟未从20，前心空缅邈21。清砌千回坐，冷环再三握。烦怀却星星22，高意还卓卓（郊）23。龙沈剧煮鳞24，牛喘甚焚角25。蝉烦鸣转喝26，乌噪饥不啄。昼蝇食案繁，宵蚋肥血渥27。单絺厌巳是28，长箑倦还捉29。幸兹得佳朋，于此荫华桷30。青荧文簟施31，淡澉甘瓜濯32。大壁旷凝净33，古画奇驳荦34。凄如羾寒门35，皓若攒玉璞36。扫宽延鲜飙37，汲冷渍香穱38。篚实摘林珍39，盘肴馈禽　40。空堂喜淹留，贫馔羞龌龊（愈）41。殷勤相劝勉42，左右加砻　43。贾勇发霜硎44，争前曜冰槊45。微然草根响46，先被诗情觉47。感衰悲旧改48，工异逞新貌49。谁言摈朋老50？犹自将心学。危檐不敢凭，朽机惧倾扑51。青云路难近，黄鹤足仍鋜52。未能饮渊泉53，立滞叫芳药（郊）54。与子昔睽离，嗟余苦屯剥55。直道败邪径56，拙谋伤巧诼57。炎湖度氛氲58，热石行荦硞59。痟饥夏尤甚60，疟渴秋更数61。君颜不可觌，君手无由搦62。今来沐新恩63，庶见返鸿朴64。儒庠恣游息65，圣籍饱商搉66。危行无低回67，正言免咿喔68。车马获同驱，酒醪欣共敕69。惟忧弃菅蒯70，敢望侍帷幄71。此志且何如？希君为追琢（愈）72。注释①韩醇云：“此篇叙久谪新召还为学官，本末甚详。”　王俦云：“此诗首东野与公各联，而公终之曰‘与子昔睽离’。以下至落句，盖公自御史出为阳山令，复自江陵掾召为国博。至是七月，与东野相会京师而联此句，故其言云云。”　方成珪云：“是年闰六月作。‘儒庠恣游息，圣籍饱商搉’，则官国博之明证也。” 
②孙汝听云：“递啸，所以呼风也。”　廖莹中云：“魏刘桢《大暑赋》：‘披襟领而长啸，冀微风之来思。’”　朱彝尊云：“欲说热却从啸取风起，固自奇。” 
③孙汝听云：“秋朔，七月旦。”　方世举云：“蒋之翘云：‘按此句意，联句当在季夏。孙汝听云：在七月则秋朔已过，不必微微近矣。’按：蒋之辩当矣，但公六月离江陵赴京，安得即与孟郊联句，恐蒋无以辩矣。考《旧唐书·宪宗纪》，元年盖闰六月，则此疑尽释矣。”　钱仲联云：“孙汝听但释‘秋朔’为七月旦，并未云联句作于七月也。蒋驳失当。” 
④孙汝听云：“秋属金，初秋，故金尚柔。”　方世举云：“《记·月令》：‘某日立秋，盛德在金。’《史记·天官书》：‘察日行以处位太白，其庳近日曰柔，高远日曰刚。’《正义》曰：‘《天官占》云：太白者，西方金之精。’” 
⑤孙汝听云：“夏属火，季夏，故火已老。”　方世举云：“《左传》：‘譬如火焉。火中，寒暑乃退。’《淮南·坠形训》：‘火老金生。’” 
⑥孙汝听云：“熙熙，日盛貌。炎光，日光也。”　钱仲联云：“《尔雅》：‘熙，光也。’《说文》：‘炎，火光上也。’” 
⑦孙汝听云：“竦竦，高貌也。高云，火云也。”　方世举云：“《广韵》：‘擢，拔也，抽也，出也。’” 
⑧孙汝听云：“闪红，电光也。电光之闪，有若蚴虬。” 
顾嗣立云：“《楚辞·惜誓篇》：‘苍龙蚴虬于左骖。’”　王逸云：“蚴虬，有威容也。” 
⑨文谠云：“凝赤，谓炽日也。”　孙汝听云：“凝，聚也。示气之聚如山岳也。”　钱仲联云：“此句谓赤云凝聚如耸山岳。此联盖分顶前一联而来。” 
⑩孙汝听云：“目林，谓目望林木，恐其为日焚烧也。” 
11 孙汝听云：“耳井，听井也。”　方世举云：“公《送陈秀才序》，亦有‘目其貌，耳其言’之句。《上林赋》：‘临坻注壑，　灂霣坠。’《索隐》曰：‘《说文》：　灂，水之小声也。’” 朱彝尊云：“目林耳井，奇。形容热处，有景有节奏。” 
12 孙汝听云：“《易》：‘天地交泰。’失交泰，谓阴阳之失度也。” 
13 文谠云：“阳侵于阴，则阴气结而不散，故惧将为冰雹也。”　孙汝听云：“阴阳失度，则有冰雹之灾。今热甚，恐致冰雹，故云。” 
14 文谠云：“《山海经》云：‘夸父不量力，欲追日影，逐之于禺谷之际，渴欲得饮，赴河渭，河渭不足，将北饮大泽。未至，道渴而死。弃其杖，尸膏肉所浸，生邓林，邓林弥广数千里。’” 
15 《礼记·礼器》：“不然则已悫。”按：郑玄注云：“悫，愿貌。” 
16 祝充云：“暍，《字林》：‘伤暑也。’”　顾嗣立云：“《庄子·则阳篇》：‘暍者反冬乎冷风。’《帝王世纪》：‘武王自孟津还，及于周，见暍人，王自左拥而右扇之。’杜子美诗：‘思沾道暍黄梅雨。’” 
17 祝充云：“叩，击也。”　方世举云：“《列子·汤问篇》：‘郑师文从师襄游，襄曰：子之琴何如?师文曰：请尝试之。于是当春而叩商弦，以召南吕，凉风忽至，草木成实。’注：‘商，金音，属秋。南吕，八月律也。’” 
18 朱熹云：“‘洗’，或作‘浩’。方云：古‘洗’与‘洒’通。《史记》：‘观范雎之见者，群臣莫不洒然变色易容。’徐广：‘洗，先典切。洗矣，犹洗然也。’” 《选·夏侯常侍诔》：“洗然变色。”　少陵诗：“洗然遇知己。”　顾嗣立云：“《诗》：‘月离于毕，俾滂沱矣。’”　孙汝听云：“滂沱，大雨也。” 
19 孙汝听云：“言若得滂沱之雨，则瑞应当至，鸑鷟应鸣也。鸑鷟，凤属。《国语》：‘周之兴也，鸑鷟鸣于岐山。’”　方世举云：“孙注虽语焉不详，然亦暗合。据《韩诗外传》：‘天老对黄帝曰：凤皇举动八风，气应时雨。’则感滂沱而鸣，其说实有所本。”　王元启云：“此与滂沱句俱承叩商言之，作虚拟之辞。” 
20 朱熹云：“‘嘉’，或作‘佳’，或作‘喜’。方云：公后诗有‘嘉愿还中州’，佳、喜皆字讹也。” 
21 孙汝听云：“缅邈，远也。”　廖莹中云：“潘岳《寡妇赋》：‘缅邈兮长乖。’” 
22 朱熹云：“‘星星’，或作‘醒醒’。方云：刘梦得诗：‘自羞不是高阳侣，一夜星星骑马回。’唐人‘星’‘醒’通用。”　方成珪《笺正》：“‘星星’，今《刘集》作‘惺惺’。”　钱仲联云：“‘星星’，疑作‘惺惺’为长。二字可通用。刘禹锡诗‘一夜星星骑马回’，苏轼诗正作‘不肯惺惺骑马回’。此谓烦怀因坐砌握环而得惺惺，诗意乃足。惺惺字，唐宋释儒皆常用。” 
23 文谠云:“《楚辞·哀时命》：‘处卓卓而日高。’”按：王逸注云：“卓卓，高貌。” 
24 朱熹云：“‘剧’，方作‘极’。”　洪兴祖云：“用《左氏》醢龙事。”按：《左传》昭公二十九年云：“龙一雌死，潜醢以食夏后。”此句以龙深沉水底极状天热也。 
25 顾嗣立云：“《世说》：‘满奋曰：臣犹吴牛，见月而喘。’《史记·田单传》：‘收城中得千余牛，束兵刃于其角，而灌脂束苇于尾，烧其端，牛尾热，怒而奔燕军，所触尽死。’”按：《太平御览》引《风俗通》云：“吴牛望见月则喘，彼之苦于日，见月怖喘也。” 
26 祝充云：“陈张正见《秋蝉喝柳》诗：‘长杨流喝尽。’”　顾嗣立云：“《选·子虚赋》：‘声流喝。’郭璞曰：‘言悲嘶也。’” 
27 钱仲联云：“《说文》：‘秦、晋谓之蚋，楚谓之蚊。’” 
28 孙汝听云：“《诗》：‘絺分绤兮，凄其以风。’絺，葛也，精曰絺，粗曰葛。　，撤衣也。《易》：‘或锡之鞶带，终朝三褥之’是也。” 
29 朱熹云：“‘　’或作‘箑’。”　方成珪《笺正》：“《广韵》：‘　与箑同。’”　钱仲联云：“《方言》：‘扇自关而东渭之箑。’《广雅》：‘捉，持也。’《晋书·乐志》：‘王珉好捉白团扇。’” 
30 孙汝听云：“华桷，巨室也。”　文谠云：“谢灵运《邺中集》：‘列坐荫华欀。’”　方世举云：“《左传》：‘秋丹桓公之楹。’‘春刻其桷。’”　钱仲联云：“《说文》：‘桷，榱也。椽方曰桷。’” 
31 朱熹云：“‘青’，或作‘清’。”　班固《西都赋》：“琳珉青荧。”　文谠云：“清荧，光滑貌。”　孙汝听云：“清荧，莹净也。”　钱仲联云：“《艺文类聚》：‘《东宫旧事》曰：太子纳妃，有鸟韬赤花双文簟。’”按：簟，竹席。 
32 韩醇云：“《选》（枚乘《七发》）：‘淡澉手足。’注：‘澹澉，犹洗涤也。’”　孙汝听云：“淡澉，薄味。濯，浸也。”　文谠云：“魏文帝《与吴质书》：‘浮甘瓜于清泉，沉朱李于寒水。’” 
33 “壁”字，方崧卿据蜀本订，云：“李谢校同。以‘旷’言之，‘壁’为是。”　孙汝听云：“大壁，华屋中大壁也。”　 
34 朱熹云：“‘画’，或作‘书’。”　孙汝听云：“古画，即前所云壁上古画。驳荦，奇怪貌。”　方世举云：“司马相如《上林赋》：‘赤瑕驳荦，杂函其间。’郭璞曰：‘驳荦，采点也。’” 
35 朱熹云：“‘羾’，方云：杭本作‘淜’，蜀本作‘工羽’，或作‘羾’。淜，今‘冯’字，徒涉也。《史记·武纪》：‘所谓寒门者，谷口也。’颜曰：‘今冶谷去甘泉八十里，盛夏凛然。’此纳凉诗也，‘淜’字自当。又：按《甘泉赋》：‘登椽栾而羾天门。’羽工音贡，至也。诸校多用此定。柳文‘羾’亦作‘工羽’。又《淮南子》：‘北方北极之山曰寒门。’故《离骚》：‘逴绝垠乎寒门。’若以‘工羽’言，则寒门当用此义，然前义为优。今按：方后说是。盖谷口既非绝境，未为极寒之地，又不言有水，则徒涉字亦无理，当改作‘羾’。”　方世举云：“此不过极言其寒，不必实指其处。” 
36 黄钺云：“凄如一联，似状壁画雪景。玩‘皓若攒玉璞’句，言积雪在山，如攒玉璞，令人凄然如至寒门之山也。”　王元启云：“羾寒门，承上文簟甘瓜言之。攒玉璞，承上大壁古画言之。又上云驳荦，下云玉璞，壁画盖系雪景。” 
37 文谠云：“宽谓宽闲之处。飙，疾风也。”　孙汝听云：“扫宽闲之处以延清风也。”　钱仲联云：“江淹《杂体诗·许征君询自叙》：‘曲　激鲜飙。’谢眺《夏始和刘潺陵》：‘洞幌鲜飙入。’王勃《梓州妻阝县兜率寺浮图碑》：‘阴室中开，鲜飙自激。’皆谓凉风也。盖鲜飙即西龌，犹《尚书大传》‘鲜方’之为西方，《汉书·王莽传》‘鲜海’之为西海也。诗题纳凉，故取西风为义。” 
38 文谠云：“张平子《南都赋》：‘冬禾余 夏穱。’”　韩醇云：“穱，稻田种麦。”　孙汝听云：“穱，麦饭。”　《楚辞》宋玉《招魂》：“稻粢穱麦。”王逸注：“穱，择也。择麦中先熟者。” 
39 孙汝听云：“篚，箱也。《诗》：‘又实币帛筐篚，以将其厚意。’林珍，珍果也。”　钱仲联云：“《汉书·地理志》注：‘篚，竹器，筐属也。’《周礼》：‘而树之果蓏珍异之物。’注：‘珍异，蒲萄、枇杷之属。’” 
40 朱熹云：“‘　’，或作‘壳’。”　钱仲联云：“《一切经音义》引《字书》：‘　，卵也，外坚也。’” 
41 孙汝听云：“龌龊，菲薄也。”　文谠云：“张平子《西京赋》：‘独俭啬以龌龊。’”　钱仲联云：“《文选·吴都赋》刘逵注：‘龌龊，好苛局小之貌。’” 
42 方世举云：“李陵《答苏武书》：‘不入耳之欢，来相劝勉。’” 
43 朱熹云：“‘加’，或作‘皆’。”　孙汝听云：“砻斤，谓磨石龙 也。即下言贾勇事。”　文谠云：“治石曰磨，治玉曰　。” 
方世举云：“《晋语》：‘　其首而砻之。’”　朱彝尊云：“驱暑借砻　字，甚新。正缘下有霜硎冰槊字道出。” 
44 孙汝听云：“《左氏》：‘齐高固入晋师，桀石以投人，曰：欲勇者贾余余勇。’贾，买也。《庄子》：‘庖丁解牛，十九年而刀刃若新发于硎。’”　魏怀忠云：“硎，砥石。” 
45 孙汝听云：“《风俗通》云：‘矛长丈八者谓之槊。’”发霜硎，曜冰槊，皆以御热。　方世举云：“霜硎、冰槊，非有其事，特赋诗相敌耳。冰霜字用于纳凉诗中，亦有意。” 
46 顾嗣立云：“杜子美诗：‘草根吟不稳。’” 
47 朱彝尊云：“诗情觉妙。不露风字，只说草根响，正遥应首句。” 
48 孙汝听云：“旧改，谓容颜改前也。” 
49 孙汝听云：“貌，容貌也。”　钱仲联云：“杜甫诗：‘画工如山貌不同。’” 
50 孙汝听云：“摈朋，谓摈弃于朋友，而又加之以老也。” 
51 朱熹云：“‘机’，一作‘瓦’。”　顾嗣立云：“《左传》昭公五年：‘设机而不倚。’” 
52 韩醇云：“鋜，《玉篇》云：‘锁足也。’”　文谠云：“黄鹤飞鸣，一举千里，今足乃鋜者，畏热也。” 
53 孙汝听云：“渊泉，深泉。” 
54 祝充云：“《本草》：‘白芷楚人谓药。’《楚辞》：‘辛夷楣兮药房。’”　钱仲联云：“李匡乂《资暇集》：‘今园庭中药栏，栏即药，药即栏，犹言围援。汉宣帝诏曰：池药未御幸者，假与贫民。苏林注曰：以竹绳连绵为禁药，使人不得往来尔。’按：公诗言芳药，犹言花栏，方与鋜足立滞意贯，祝注恐非。”　王元启云：“饮渊泉，叫芳药，但指黄鹤言之。立滞字虽蒙鋜足取，然其语太生，又与上句未能不对，未详其说。” 
55 孙汝听云：“睽、离、屯、剥，四卦名。睽、离，别离；屯、剥，险难也。” 
56 韩醇云：“《论语》：‘直道而事人，焉往而不三黜？”　孙汝听云：“《汉书·五行志》：‘邪径败良田，谗口乱善人。’”　文谠云：“言直道不容，反为邪径所败也。” 
57 韩醇云：“《楚辞》：‘谣诼谓余以善淫。’注：‘诼，犹谮也。’《方言》：‘诼，愬也，楚以南谓之诼。’”　方世举云：“孙万寿诗：‘粤余非巧宦，少小拙谋身。’”　钱仲联云：“谓贞元十九年官监察御史时，因被谗而有阳山之谪。”　 
58 孙汝听云：“炎湖，洞庭。氛氲，湖上热气也。” 
59 孙汝听云：“荦硞，石多貌。”　祝充云：“硞，《说文》：‘石声’。” 
60 祝充云：“痟，渴病也。《前汉》：‘司马相如病痟。’然亦有食痟。” 
61 祝充云：“疟，寒热病也。《素问》：‘夏伤于暑，秋必痎疟。’”　孙汝听云：“《周礼》：‘春时有痟首疾，秋有疟寒疾。’”　钱仲联云：“数，频也。此句谓永贞元年在湘病疟事。” 
62 王鸣盛《蛾术编》：“《说苑》：‘襄城君衣翠衣，带玉剑，履缟舃，立于游水之上。楚大夫庄辛过而说之，遂拜谒曰：臣愿把君之手其可乎？襄城君忿而不言。庄辛曰：君独不闻鄂君子晳感于越人之歌乎？襄城君乃奉手而进之。’诗似用此。”　钱仲联云：“《文选·答宾戏》李善注：‘韦昭曰：搦，摩也。’” 
63 孙汝听云：“元和元年六月召为国子博士。” 
64 孙汝听云：“鸿朴，谓鸿荒之世，伏义、神农时也。”　钱仲联云：“《文选》王延寿《鲁灵光殿赋》：‘鸿荒朴略。’张载注：‘鸿，大也。朴，质也。’李善注：‘《法言》曰：鸿荒之世，圣人恶之。’《尚书·璇玑钤》曰：‘帝喾以上朴略，有象难传。’” 
65 韩醇云：“《礼·学记》：‘君子之于学也，藏焉修焉，息焉游焉。’”　孙汝听云：“游息者，优游于庠序也。”　文谠云：“吴质《与魏太子牋》云：‘优游典籍之场，休息篇章之囿。’” 
66 孙汝听云：“搉，扬搉，谓评议也。”　韩醇云：“《选》：‘商搉万俗。’” 
67 魏本引《补注》：“《语》曰：‘邦有道，危言危行。’危行，谓直道而行也。”　廖莹中云：“《楚辞·九歌》：‘心低回兮顾怀。’” 
68 孙汝听云：“《楚辞》屈原《卜居》曰：‘将喔咿嚅唲以事妇人乎？’注：‘强笑噱也。’” 
69 方世举云：“《西京杂记》：‘枚乘《柳赋》：空衔鲜而敕醪。’《说文》：‘敕，吮也。’” 
70 韩醇云：“成公九年《左氏传》曰：‘虽有丝麻，无弃菅蒯。’”　樊汝霖云：“菅，茅也。蒯，草也。”　孙汝听云：“菅蒯，公以自喻。” 
71 樊汝霖云：“《前汉·冯奉世传》：‘冯参以严见惮，终不得亲近侍帷幄。’” 
72 文谠云：“《诗·棫朴》：‘追琢其章，金玉其相。’毛云：‘金曰追，玉曰琢。’” 
评说朱彝尊曰：“是《苦热行》意。著力雕锼，侭有精巧语，总驱运有余。” 
程学恂曰：“此诗自起句下，每人或广至数韵，或十余韵，随兴所至，无复拘限，皆见古人真处。”